CONIACIUL 


DĂNUŢ UNGUREANU 


Cei doi păreau ajunşi la capătul puterilor. Stăteau faţă în 
fată de mai bine de opt ore şi în tot acest timp distanţa 
dintre ei, aproape cinci metri, nu se micşorase nici măcar o 
singură dată. Soarele, indiferent, continua să-i tortureze 
pe amîndoi fără să se sinchisească prea mult de 
sofisticatele costume de protecţie. Habar n-aveau că aici, 
în mijlocul aridei întinderi violete, era pe cale să se 
producă un eveniment epocal. Primul contact între două 
fiinţe raţionale despărțite pînă de curind de mii de ani 
lumină. Dar ei se holbau nemişcaţi unul la celălalt şi orice 
mişcare suspectă era dublată de pipăirea rapidă a armelor 
atirnate la şold. 

Era clar că nici unul dintre ei nu voia să rişte nimic. Cel 
înalt dădea semne că nu va mai rezista mult timp. Era 
într-adevăr epuizat, după opt ore de zbucium inutil, 
demonstraţii matematice riguroase, relaţii chimice, 
scheme şi diagrame improvizate, cu chiu cu vai, pe solul 
neprimitor, cu ajutorul unui biet şi rudimentar cui. Toate, 
toate în intenţia de a-l face pe celălalt să-l priceapă că vine 
de pe a treia planetă a unui sistem solar al Căii Lactee, că 
respiră un gaz alcătuit aşa şi pe dincolo, că are cele mai 
paşnice gînduri. Toate în zadar. De fapt, de opt ore 
infernale, celălalt, cel mai scund, nu făcea altceva decît să 
repete ca o maimuţă zbuciumul său şi să copieze cu 
destulă îndemiînare, ce-i drept, ceea ce el se chinuia să 
mizgălească în nisipul violet. Şi toate astea fără a se slăbi o 
clipă din ochi, fără a părăsi o clipă patul rece, uşor zimţat, 
al armei. 

„Fie ce-o fi”, îşi zise cel mai înalt, ridicînd din umeri şi îi 
întoarse celuilalt spatele, îndepărtîndu-se înfuriat spre 
nava de patrulare. 

Dacă ar fi privit în spate s-ar fi înfuriat şi mai tare. 

Celălalt îl imita pînă şi acum. 
* 


La orele 12,30 astrobaza pămînteană de pe Aster 22 
primi la interval de cîteva milisecunde două mesaje 
identice: 

„Contactat fiinţă raţională. Schimb informaţii eşuat. 
Aştept instrucţiuni”. 

„X37 şi X102 au o baftă nemaipomenită”, conchise 
operatorul de gardă cu un şuierat admirativ. 


